Ullerød Kirke
Ullerød Kirke er en sognekirke, der ligger i det nordvestlige Hillerød. Kirken blev opført som frimenighedskirke i 1909. I 1958 blev frimenigheden omdannet til valgmenighed, som blev nedlagt i 2020, hvorefter kirken er ren folkekirke.
Kirkegården, som er udvidet mod vest, er omgivet af levende hegn og har hovedindgang mod nord.
Kirken er opført i 1909 efter tegning af arkitekt Ulrik Plesner og er bygget i røde sten. Den indgår som den nordlige del af et firfløjet kompleks, hvor de andre dele indeholder menighedslokaler.
Selve kirken består foruden skibet af et våbenhus mod nord, som siden 1978 har været tilmuret ind til kirkerummet og derfor ikke længere fungerer som indgangsparti.
Kirkens grundplan er indrettet med inspiration i romerske basilikaer, der fungerede som både retssale og torvehaller, men ofte senere blev omdannet til nogle af de tidligste kristne kirker. Rummet er præget af de store, fladtrykte rundbuer, som spænder det meste af lokalets vidde og yderst i nord og syd afsluttes i murede søjler. Fra disse søjler ud til ydermurene er der igen murede arkader, som giver indtryk af en treskibet bygning. Disse buer fremstår som det meste af kirken i blank mur, idet murene over buerne op til loftet dog er hvidmalede. Øverst brydes de hvide flader af nok en bue med gennemsyn til loftet, der går til kip.
Over alteret i øst findes kirkens centrale dekorative element, som er et muret keltisk kors omgivet af malet strålekrans og græssende kronhjorte.
I kirken findes flere kunstværker, herunder den forhenværende altertavle fra den nedrevne Jørlunde Valgmenighedskirke, som forestiller julenat og er malet af Niels Skovgaard. Også et maleri af indtoget i Jerusalem er at finde, ligesom der lidt usædvanligt findes et ortodokst inspireret ikon af Jomfru Maria med Jesusbarnet. Hertil findes fire malerier af de danske kirkefædre, Ansgar, Absalon, Hans Tausen og Grundtvig.
Kirkens prædikestol er inspireret af empirestil og er halvrund. Den fremstår i blankpoleret træ og er udsmykket med reliefskårne kors.